
RAPORT 

asupra propunerii legislative pentru modificarea şi completarea Legii nr.84 din 24 iulie 1995 – Legea învăţământului
(Pl.x. 790/2006)

În conformitate cu prevederile art. 95 din Regulamentul Camerei Deputaţilor, republicat, cu adresa nr. PL.x. 790/20 noiembrie 2006, Comisia pentru învăţământ, ştiinţă, tineret şi sport a fost sesizată, spre dezbatere şi avizare, în fond, cu propunerea legislativă pentru modificarea şi completarea Legii nr.84 din 24 iulie 1995 – Legea învăţământului (Pl.x. 790/2006).

1. La întocmirea raportului, Comisia a avut în vedere avizul primit de la Consiliului Legislativ.


Obiectul de reglementare: În România, bursa  acordată nu acoperă nici jumătate din cheltuielile unui student. Bursa trebuie să acopere cheltuielile studentului cu regia de cămin, cantina, precum şi cele pentru asigurarea unui minim material didactic. Dacă Guvernul României calculează salariul minim pe economie pentru a asigura cetăţeanului un trai decent, atunci bursa studenţilor trebuie să facă acelaşi lucru. Prin urmare, bursa studenţească ar trebui să fie la nivelul salariului minim pe economie.

2. În raport de obiectul şi conţinutul său, proiectul de Lege face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi un număr de 24 deputaţi, din totalul de 28 membri ai Comisiei. La dezbaterea proiectului de lege au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat: domnul Matei Dumitru - secretar de stat – Ministerul Educaţiei şi Cercetării.

4. Conform art. 75 alin.(1) din Constituţia României, republicată, prima Cameră sesizată este Camera Deputaţilor.


În urma dezbaterii, în şedinţa din 29 noiembrie 2006, Comisia, cu unanimitatea voturilor celor prezenţi, propune respingerea propunerii legislative, din următoarele motive: 
· propunerea legislativă implică modificarea prevederilor bugetului de stat, fiind aplicabile dispoziţiile art.111 alin.(1) teza a doua din Constituţia României, republicată, precum şi ale art.15 din Legea nr.500/2002 privind finanţele publice, cu modificările ulterioare;

· reglementarea propusă este discriminatorie, întrucât exclude elevii, studenţii şi cursanţii străini din categoria beneficiarilor de burse, aşa cum prevede actuala reglementare.  

